Folketing
2013-05-07

Aktiviteten er omsiggribende, og i den forbindelse er det værd at nævne den melding, som Politiets Efterretningstjeneste kom med for noget tid siden, om, at der også er nogle fra bandemiljøet, som tager del i konflikter uden for landets grænser, særlig i Syrien. Folk, der på den måde kaster sig ud i fanatisme eller fundamentalisme, hører jo i virkeligheden dybest set ikke hjemme i Danmark. Kan Politiets Efterretningstjeneste og politiet finde grundlag for at sigte dem, skal det selvfølgelig ske. Ministeren nævnte i sin redegørelse det her med, at der er rejst 644 sigtelser mod 505 personer. Det er udtryk for, at politiet i virkeligheden er i gang med at løse opgaven. Det vil selvsagt med tiden også betyde flere fængslede. Det er en opgave, som fængslerne og Kriminalforsorgen kommer til at stå med i de kommende år. Det er i virkeligheden noget af det, vi også tog sigte på, da vi lavede aftalen om Kriminalforsorgen. Jeg undrer mig i øvrigt lidt over, at de, der har rejst forespørgslen, ikke har kunnet anbefale aftalen til deres folketingsgruppe.